Ümumiləşdirici tapşırıqlar
1-4-cü tapşırıqlar aşağıdakı mətnlə bağlıdır.
ƏKS-SƏDA

Payızın sonları idi. Yağış yağırdı. Kirpi sevinirdi. Çünki soxulcan, böcək, ilbiz tapmaq elə də çətin deyildi. O, axşam düşən kimi yem axtarışına çıxdı. Elə bu vaxt səs eşitdi. Qorxub yumağa döndü.

Bu, Qarğa idi. İlbizin çanağını sındırmaq üçün onu qayaya çırpırdı. Qarğa dedi:

- Ey, qorxma, mənəm. Xəbərin var ki, qış gəlir? Hava soyuyur. Qurd, ilbiz, böcək tapmaq çətin olacaq. Düzdür, mən hər şey yeyə bilərəm. Amma sən...

Kirpinin bütün sevinci yoxa çıxdı, həyəcanla ətrafa baxdı:

- Nə? Qış? Axı mən heç vaxt qış görməmişəm.

Bu söhbətdən sonra Kirpini dərd götürdü. Çıxış yolu axtarmağa başladı. O, quşların daha isti yerlərə uçduğunu gördü. Onlara qoşulmaq istədi. Amma uça bilmədi. Sonra dələlərin qoz-fındıq yığdığını gördü. O da qurd, ilbiz və böcək yığıb evinə gətirdi. Ancaq səhər oyananda gördü ki, hamısı qaçıb gedib. Çıxış yolu tapa bilməyən Kirpi lap dilxor olmuşdu.

Kirpi bu dəfə çoxlu yarpaq toplayıb üst-üstə yığdı. Yorğun halda düşündü: "Elə bu yarpaqların üstündə yatım, bir az dincəlim. Sabah yenə bir şey fikirləşərəm".

O çox dərin yuxuya getdi. Yuxudan oyananda artıq bahar gəlmişdi. Ətrafa boylandı. Günəşin istisini hiss edib gülümsədi.

1 |  | Mətnə əsasən cümlələri tamamlayın. 1. Kirpi yağışlı havada sevinirdi, çünki.... 2. Kirpi həyəcanlandı, çünki.... 3. Kirpi heyvanları izləməyə başladı, çünki.... 4. Kirpi yuxudan oyananda ətrafa baxıb gülümsədi, çünki....

2 |  | Mətndən nümunələr gətirməklə Qarğanın Kirpidən daha ağıllı olması fikrini əsaslandırın.

3 |  | Mətndəki məlumatlara əsasən verilmiş fikri əsaslandırın. Kirpilər noyabrdan marta qədər qış yuxusuna gedirlər.

4 |  | Mətnə əsasən düzgün və yanlış fikirləri müəyyənləşdirin. 1. Kirpilər təhlükə hiss etdikdə yumrulanaraq şar formasını alırlar. 2. Kirpilər ova səhərlər çıxırlar. 3. Kirpilər qış yuxusuna gedəndə quru ot və yarpaqlardan özlərinə yataq düzəldirlər. 4. Qışın çox soyuq vaxtlarında qurdlar, ilbizlər tez-tez görünürlər.