Ümumiləşdirici təkrar
1-5-ci tapşırıqlar aşağıdakı mətnlə bağlıdır.
QƏRİBƏ ADAM

Günlərin birində məşhur fransız yazıçısı Molyer küçə ilə gedirdi. O, bir köşkün yanından keçəndə görür ki, bir nəfər balaca kətildə oturub müştərilərin ayaqqabısını təmizləyir. Onun belə cəld və həvəslə işləməsi Molyerin xoşuna gəlir. O da yaxınlaşıb ayaqqabılarını sildirir. Sonra isə cibindən pul çıxarıb həmin adamın ovcuna tökür və yoluna davam edir.

Çox keçmir ki, ayaqqabısilən özünü ona yetirir. Ovcundakı pulları Molyerə uzadaraq qarşısında dayanır. Molyer təəccüblə soruşur:

- Nə olub? Bəlkə, verdiyim pul azdır?

Həmin adam həyəcanla deyir:

- Cənab, siz, deyəsən, səhv salmısınız. Mənə qızıl pul vermisiniz...

Molyer bir az düşünüb gülümsəyir:

- Bilirəm.

Sonra cibindən yenə də qızıl pul çıxarır. Pulu ayaqqabısilənin ovcuna qoyaraq deyir: "Bu da sənin dürüstlüyünün mükafatı..."

1 |  | Biri "kətil” sözünün qarşılığıdır: a. stul b. kreslo c. taburet d. skamya

2 |  | Mətndə hansı suala cavab yoxdur? a. Ayaqqabısilən Molyerin arxasınca niyə getdi? b. Molyer ayaqqabısını təmizlətmək üçün nə qədər pul verdi? c. Molyer dürüstlüyü necə dəyərləndirdi? d. Molyer zəhmətin qarşılığında qızıl pul verdiyini əvvəldən bilirdimi?

3 |  | "Qəribə adam" mətninin ideyasına uyğun gələn kəlamı seçin. Fikrinizi əsaslandırın. a. Dünyada düz adamı aldatmaqdan asan heç nə yoxdur. (İspan atalarsözü) b. Xoşagələn əmək adama çətin gəlməz. (Vilyam Şekspir) c. Biz ağıllı, varlı olmaya bilərik, amma dürüst olmağa borcluyuq. (Smayls)

4 |  | Verilən cümlələrdə obrazların hansı xüsusiyyəti açılır? 1. Molyer cibindən çıxardığı pulu miqdarına baxmadan ayaqqabısilənə verdi. 2. Ayaqqabısilən ovcundakı qızıl pulları Molyerə qaytarmaq istədi.

5 |  | Mətnin məzmununa uyğun gələn sözləri seçin. vətənpərvərlik, səmimiyyət, sədaqət, gözütoxluq, düzgünlük, əliaçıqlıq, mehribanlıq