2-ci fəsil | Oxu (bədii mətn)

| Ağac əkən adam

1 | a |  | Təbiətin, ətraf mühitin qorunması ilə bağlı hansı hekayələri oxumuşunuz?

Fransız yazıçısı Jan Jiono bu əsəri yazmaqla təbiətin gələcəyi ilə bağlı narahatlığını ifadə edir. Hekayədə ucsuz-bucaqsız çöldə ağac əkən bir çobandan bəhs edilir Müəllif oxucuya çatdırmaq istəyir ki, hər bir uğur böyük zəhmət və səbir hesabına başa gəlir. |  |  |

Alp dağlarının yamaclarında bir-birindən xeyli uzaqda dörd-beş xaraba kənd vardı. Vaxtilə kənd əhalisinin odun kömürü hazırlamaqla məşğul olması bu yerlərin viran qalmasına səbəb olmuşdu.

Ucsuz-bucaqsız, bomboş və qupquru yaylada təkcə çiçək açmış lavandalar gözə dəyirdi. İyunun günəşli günlərindən biri olsa da, şiddətli külək əsir, dağılmış evlərin, divarların arasından uğultu ilə keçirdi. Mən su tapmaq ümidi ilə xeyli gəzib-dolaşsam da, ətrafda nə bir bulaq, nə də quyu görünürdü.

Birdən uzaqda kiçik qara bir kölgə gözümə dəydi. Bu, çoban idi. Yaxınlaşıb su istədim. Qumqumasını mənə uzatdı. Su içəndən sonra məni yaylanın çökək yerində tikdiyi evinə apardı. Evinin düz yanında fıstıq fidanları göz oxşayırdı. Qoyun-quzudan qorumaq üçün ətrafını çəpərləmişdi.

Bu adamla tanışlıq mənə qəribə rahatlıq gətirmişdi. Onun əlli-əlli beş yaşı olardı. Tək-tənha yaşayırdı. Üz-gözündən təmkin yağırdı.

Çoban məni şorbaya qonaq elədi. Sonra masanın üstünə palıd qozaları tökdü. Yüz dənə yaxşı palıd qozası seçdi. Onları su ilə dolu bir qaba boşaltdı.

Biz evdən çıxıb çölə tərəf yollandıq. Xeyli getdikdən sonra o, əlindəki kiçik bellə torpağı qazıb palıd qozalarını basdırmağa başladı. Deyirdi ki, üç ildə bu yaylada yüz minə yaxın qoza basdırıb. Təxminən iyirmi mini tutub. Çoban bu iyirmi min fidanın gəmiricilər və hansısa səbəblərdən on minə düşəcəyini də hesablamışdı.

Söz boğçası
• yayla • lavanda
• qumquma • fidan
• ruzigar • çayır
• qamış • gəmirici
• orman • bəşər